Torsdag fik en 42-årig dansk-filippinsk kvinde fra Thisted sin fængsling forlænget med fire uger til 2.2.12. Det oplyser vicepolitiinspektør Michael Kjeldgaard fra Midt- og Vestjyllands Politi. Kvinden blev i december måned anholdt og sigtet for menneskesmugling af 670 filippinere. Efterfølgende er yderligere 12 personer sigtet for medvirken i sagen. - Der tegner sig et billede af, at de personer, vi nu har anholdt, hverken er i familie med- eller har haft besøg af de smuglede, siger vicepoliti-inspektør Michael Kjeldgaard. Han forventer, antallet af personer, der sigtes for medvirken, vil blive betydeligt højere, eftersom efterforskningen skrider frem. De nye sigtede har angiveligt fået penge for at være garanter - på falske visa har de skrevet under på, at de er i familie med de smuglede personer. Hovedparten af dem har filippinsk baggrund. - Der er tale om en ret stor efterforskning, og der vil derfor gå en rum tid før der kan blive tale om en retssag, siger han til TV2/NORD.
En 42-årig kvinde fik torsdag sin fængsling forlænget i en sag om menneskesmugling.